## Pravilnik o cjepivima protiv bruceloze goveda

### NN 101/2009 (21.8.2009.), Pravilnik o cjepivima protiv bruceloze goveda

MINISTARSTVO POLJOPRIVREDE, RIBARSTVA I RURALNOG RAZVOJA

2601

Na temelju članka 17. stavka 3. Zakona o veterinarstvu (»Narodne novine«, broj 41/07 i 155/08) ministar poljoprivrede, ribarstva i ruralnog razvoja donosi

PRAVILNIK[[1]](#footnote-29081-1)

O CJEPIVIMA PROTIV BRUCELOZE GOVEDA

Članak 1.

Ovim se Pravilnikom propisuju cjepiva protiv bruceloze goveda koje se koriste u okviru provedbe Pravilnika o veterinarskim uvjetima za stavljanje u promet goveda i svinja (»Narodne novine«, broj 154/2008)[[2]](#footnote-29081-2) i postupci koji se provode u slučaju korištenja odobrenih cjepiva.

Članak 2.

Za potrebe ovoga Pravilnika, nadležno tijelo je Ministarstvo poljoprivrede, ribarstva i ruralnog razvoja.

Članak 3.

Za imunizaciju ženki goveda pod uvjetima iz članka 4. ovoga Pravilnika moguće je korištenje sljedećih cjepiva protiv bruceloze goveda:

(a) cjepivo sa živim sojem RB 51 za životinje u kojih postoji rizik od infekcije s Brucella abortus;

(b) cjepivo sa živim sojem Rev.1 za životinje u kojih postoji rizik od infekcije s Brucella melitensis.

Članak 4.

1) Ukoliko se koriste cjepiva iz članka 3. ovoga Pravilnika, moraju biti ispunjeni uvjeti iz stavaka 2. do 6. ovoga članka.

2) Skladištenje, opskrba, distribucija i prodaja cjepiva moraju biti pod nadzorom nadležnog tijela.

3) Cjepiva može koristiti isključivo ovlašteni veterinar ili veterinar kojeg ovlasti nadležno tijelo u okviru programa za iskorjenjivanje bruceloze, koji odobrava Europska komisija u skladu s člankom 27. stavkom 7. posebnog propisa[[3]](#footnote-29081-3).

4) Nadležno tijelo obavještava Europsku komisiju i druge države članice o programu cijepljenja, a posebno o području na kojem se cijepljenje provodi, dobi životinja koje treba cijepiti i testnom sustavu koji se primjenjuje u identifikaciji cijepljenih životinja.

5) Nadležno tijelo osigurava da cijepljene životinje nisu stavljene u promet unutar Europske zajednice, a posebno primjenjujući dodatne metode označavanja i registriranja cijepljenih životinja.

6) Nadležno tijelo obavještava službe javnog zdravstva o korištenju cjepiva i dostupnim dijagnostičkim i terapeutskim sustavima koji se primjenjuju.

Članak 5.

Posebni propis iz članka 4. stavka 3. ovoga Pravilnika, bit će donesen do 30. prosinca 2010. godine.

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: NP 011-02/09-01/224

Urbroj: 525-06-1-0246/09-1

Zagreb, 14. kolovoza 2009.

Ministar
Petar Čobanković, v. r.

[[1](#footnote-29081-1-backlink)] Pravilnikom se preuzimaju odredbe Odluke Komisije 2002/598/EC kojom se određuju cjepiva protiv bruceloze goveda u okviru Direktive Vijeća 64/432/EEZ

[[2](#footnote-29081-2-backlink)]2 Pravilnikom o veterinarskim uvjetima za stavljanje u promet goveda i svinja (»Narodne novine«, br. 154/2008) preuzete su odredbe Direktive 64/432/EEZ od 26. lipnja 1964. o zdravstvenim uvjetima za stavljanje u promet goveda i svinja unutar Zajednice.

[[3](#footnote-29081-3-backlink)]3 Posebnim propisom bit će preuzete odredbe članka 27. stavka 7. Odluke Komisije 2009/470/EC kojom je ukinuta Odluka Komisije 90/424/EEZ o troškovima u veterinarstvu.

Pravilnik, NN 101/2009-2601